Source: https://turnstone.ee/intressilt-viivise-arvestamine-ei-ole-alati-keelatud/
Timestamp: 2020-01-25 01:41:46+00:00
Document Index: 4651635

Matched Legal Cases: ['§ 113', 'Riigikohus ', '§ 113', '§ 113', '§ 113', 'Riigikohus ', '§ 113', '§ 578', '§ 113']

Intressilt viivise arvestamine ei ole alati keelatud – Turnstone
Intressilt viivise arvestamine ei ole alati keelatud
VÕS § 113 lg 6 kohaselt ei ole viivist lubatud nõuda intressi tasumisega viivitamise korral. Sellest võlgniku kahjuks kõrvalekalduv kokkulepe on tühine.
Riigikohus on varem asunud seisukohale, et VÕS § 113 lg 6 on kategoorilise sisuga imperatiivne norm, mille rikkumise vältimatuks tagajärjeks on seda keeldu rikkuva kokkuleppe tühisus. VÕS § 113 lg 6 esimene lause keelab nimetatud kokkulepped nii etteulatuvalt kui ka pärast intressi (sh viivise) sissenõutavaks muutumist. VÕS § 113 lg 6 kohaldumist ei saa kunstlikult vältida vaid näiteks maksetähtaja pikendamisega ehk sisuliselt olemasoleva lepingu muutmisega.
03. juuni 2015. a lahendis tsiviilasjas nr 3-2-1-175-14 selgitas Riigikohus aga, et VÕS § 113 lg 6 kohaldamine võib olla välistatud, kui poolte kokkulepe võlgnevuse refinantseerimise kohta ehk kokkulepe võlasuhte muutmiseks, mille tulemusena muu hulgas lepitakse kokku viivise arvestamises sissenõutavaks muutunud võlgnevuselt, on sisuliselt käsitletav VÕS § 578 lg 1 nõuetele vastava kompromissilepinguna.
Võlausaldajal (laenuandjal) on võimalik tõendada, et pooled on sõlminud kompromissilepingu, st pidanud läbirääkimisi, mille tulemusel pooled lõpetasid varasemad võlasuhted, on teinud vastastikuseid järeleandmisi või muutnud ebaselge võlasuhte vaieldamatuks (nt olukorras, kus kasvava võlakoormuse või mitmete võlasuhete tingimustes ei ole enam kummalgi poolel võlgnevuse koosseisust täpset ülevaadet).
Kolleegium rõhutas, et kompromissilepingu sõlmimise eelduste täidetust peab tõendama pool, kes tugineb kompromissilepingule ja seega väitele, et VÕS § 113 lg 6 ei kohaldu. Tehingut tuleb analüüsida selle tegelikust (majanduslikust) sisust lähtudes.
Autor: Annely Sepp